Joseph Banks
Joseph Banks, 1743-1820, velhavende engelsk godsejer, naturforsker, opdagelsesrejsende og administrator. Banks, som aldrig havde en lønnet videnskabelig stilling, deltog i 1768-71 i James Cooks første jordomsejling og foretog omfattende videnskabelige indsamlinger af det rige plante- og dyreliv i bl.a. Australien og New Zealand og på øer i Stillehavet. Banks' samlinger er blandt de vigtigste i det naturhistoriske museum i London. Han var fra 1778 til sin død præsident for Royal Society, det engelske naturvidenskabelige akademi, og centralt placeret i engelsk forskning. Han er mindet i navnene Banksia, en vigtig australsk slægt af træer og buske, samt Banks Islands i øriget Vanuatu i Stillehavet.